  Анжелика Тихонова корреспондент Можгаын вордскем спортсменка Эльвира Хасанова Япониысь Токиоын ортчоно XXXII гужем Олимпи шудонъёсы мынӥсь Россиысь дас капчиатлетъёс пӧлы пыриз. Со сярысь капчи атлетикая огъяроссии федерацилэн пресс-службаез ивортӥз. Эльвира Хасанова спорт амалэн 20 иськеме ветлон ӵошатсконэ пыриськоз Ватсалом, али нылмурт Мордовия понна ӵошатске.  Со сяна, Россилэн командаяз Михаил Акименко, Илья Иванюк, Мария Ласицкене (вылӥе тэтчан), Дарья Клишина (кузьдалае тэтчан), Василий Мизинов (спорт амалэн 20 иськеме ветлон), Валерий Пронкин (молот лэзьян), Анжелика Сидорова (бодыен тэтчан), Илья Шкуренков (десятиборье) но Сергей Шубенков (барьеръёсын 110 метре бызьылон) пыризы.  Пусъём, та дырлы Россиысь 123 капчиатлетъёс нейтральной статус басьтӥзы. Озьы, Олимпи шудонъёсы элькунысьтымы барьеръёсын бызьылӥсь Ксения Лабыгина но мыныны быгатысал. Но Капчи атлетикая дунневыл ассоциацилэн кенешезлэн пуктэтэзъя, 2021-тӥ ар пумозь Токиоын Олимпи шудонъёсын, дунне сериысь ӵошатсконъёсын но 23 аресозь спортсменъёс пӧлын Европалэн чемпионатаз Россиысь 10 ӵошатскисьёс гинэ пыриськыны быгатозы. Соосты кунысь капчи атлетикая федерацилы бырйыны луонлык сётэмын. Мукетъёсаз калыккуспо ӵошатсконъёсы нейтральной статус басьтэм вань спортсменъёс пыриськыны быгато. Токиоын Олимпи шудонъёс 2021-тӥ арын 23-тӥ пӧсьтолэзьысен 8-тӥ гудырикошконозь мынозы.  Тодэ вайытом, кемалась ик ӧвӧл Ксения Лабыгина Россилэн чемпионэз луиз.  Тегъёс: Спорт Можга Олимпиада Удмуртия Россия капчиатлетика  